جیهاد هەورامی
دەمژمار دەو وەڵێ نیمەڕۆی جە ساحەو نێودەوڵەتی هەڵەبجەی مەڕاسیمێوە حکومی بەبەشداری نوێنەرو حکومەتو هەرێم و حکومەتو عێراقی و کونسوڵ چن وڵاتێوە و وەرپەرسە ئیداری و حزبیێ و  کەسوکارو شەهیدا لوا ڕاوە.
ئارۆ بەبۆنەو یادو سی ساڵەو تاوانو کیمیاوارانو هەڵەبجەی، چن مەراسیمێ و چالاکییەوە لوێ ڕاوە.
چە مەڕاسمێوەنە، کە جەهۆڵ وەزرشی سەرگیریا هەڵبەجەی لواڕاوە، وتارو حکومەتو هەرێم و حکومەتو عێراقی ونیێوە و تاوانەکەشا شەرمەزار کەرد و بە تاوانێ جینۆساید هەژمارشا کەرد، جەوەراموەرو ئی وتارا هۆشمەند موراد نوێنەرو کەسوکارو شەهیداو هەڵەبجەی وتارێوە ڕەخنەئامێزش ئاڕاستەو هەر دوە دەسەڵاتەکەی کەرد. هۆشمەند واتش: حکومەتو هەرێمی ماوە سی ساڵێ وەعدو درۆینەما پەنە ماچۆ و جێبەجێشا مەکەرۆ، تا ئیسە برینداراو چەکو کیمیایی ناڵنا دەسو زامەکاشاوە و جە ساڵێوەنە چن بریندارێ شەهیدێ با و کەس نیا چارەسەرشا کەرۆ.
هۆشمەند باسش چانەیە کەرد: هەرچن ڕژێمو بەعسی وڕیا و ئومێدما بە حکومەتو تازەو عێراقی بێ، وەلێ ئی حکومەتەیچە هەمان پلان و هەڵوێستش وەراموەرو ئێمەی هەڵەبجەیی و کوردیۆ هەن، وەرپەرسەکاو حکومەتو هەرێمیچ جە ماوەو ئی چن ساڵەیە نەتاوانشا هەڵەبجەی ئاوەدان کەراوە و کارێشا کەردەن حاڵو کوردیشا گێڵنانۆ بە دەیان ساڵێ چێوەڵتەر و شکۆ نیشتیمان و خاک و پێشمەرگەشا ماڕا. دماتەر تاجە گوڵینەو ئامادەبیاو مەڕاسیمەکەی سەرو مەزارو شەهیدانو هەڵەبجەی نریارە.
